༄༅།  ། དཔལ་མཉམ་མེད་ཙོང་ཁ་པ།  ། བུའི་སྙིང་གི་པདྨོར་བཞུགས།  ། གྲོགས་ཁྱེད་ལ་གཏམ་གཅིག་འབུལ།  ། དོན་ཡང་ཡང་སེམས་པར་ཞུ།  ། ཤར་རི་བོའི་རྩེ་མོ་ནས།  ། སྟེང་མཁའ་ལ་ཉི་ཟླ་དང་།  ། ཁོང་སྐར་ཚོགས་འོད་ཟེར་མཛུམ།  ། རེས་འབྱུང་ལ་རེས་མི་འབྱུང་།  ། བར་མཁའ་ལ་འཇའ་ཚོན་དང་།  ། ཁོང་བྱ་ཚོགས་ལྡིང་ཞིང་འཕྱོ།  ། རེས་འབྱུང་ལ་ཡང་མི་འབྱུང་།  ། འོག་ས་ལ་རྩི་སྨན་དང་།  ། ཁོང་རྐང་འཐུང་ནགས་ཚལ་འཁྲིགས།  ། རེས་འབྱུང་ལ་དེ་ནས་ཞིག། ངེད་ཕ་མ་གཉེན་གྲོགས་ཚོ།  ། ཁོང་བྱིས་པ་དར་རྒས་འཆི།  ། རེས་ཡོད་ལ་རེས་མེད་པ།  ། འདི་ཁྱེད་ཀྱིས་གཟིགས་( ༢༢ )ལགས་སམ།  ། གནས་འདི་ན་དགེ་སློང་དག། གྲངས་མང་ཙམ་བྱོན་པ་རྣམས།  ། ཀྱཻ་ད་ལྟ་གང་ན་བཞུགས།  ། ཁོང་གར་སོང་འདིར་སོང་དེ།  ། གྲོགས་ཁྱེད་ཀྱིས་མཁྱེན་ལགས་སམ།  ། དུས་དང་པོ་ལྷ་ཕྲུག་འདྲ།  ། བར་སྡོང་དུམ་མེས་ཚིག་འདྲ།  ། མཐར་ཤིང་སྐམ་ཁོང་རུལ་འདྲ།  ། ཁོང་བྱ་སོང་ངག་མེད་ཚོ།  ། ལུས་མི་གཙང་ཁུ་བ་ཡིན།  ། ཁྱེད་དེ་ལྟར་ཡིན་ནམ་ལགས།  ། བདག་གཞོན་ནུ་མྱོང་ལགས་ཏེ།  ། ད་རྒས་པས་ནོན་པ་ལགས།  ། ལུས་དུར་ཁྲོད་འདོར་ངེས་ཏེ།  ། སྔར་སྐྱེས་པ་འཆི་ཕྱིར་ལགས།  ། ཡང་སྐྱེ་བ་ལེན་ངེས་ཏེ།  ། སྔར་འཆི་བ་སྐྱེ་ཕྱིར་ལགས།  ། རྒྱུད་ལས་ཉོན་བཅིངས་པས་ལན།  ། ལར་སྐྱེ་འཆིའི་སྡུག་བསྔལ་ཆེ།  ། སྒོས་ཚ་གྲང་བཀྲེས་སྐོམ་དང་།  ། གསོད་བཀོལ་གྱི་སྡུག་མི་བཟོད།  ། འདི་བསམས་བཞིན་བསམས་བཞིན་ཁྱེད།  ། གནས་དབེན་པ་འདི་ན་བཞུགས།  ། ལྷ་བླ་མར་བློ་སྙིང་གཏོད།  ། གྲོགས་ཀུན་ལ་དག་སྣང་སྦྱོང་།  ། རང་སེམས་ལ་བྱ་ར་མཛོད།  ། རང་ངན་པར་ཤེས་གྱིས་ལ།  ། སྔར་སྡིག་བསགས་ལ་འགྱོད་ནས།  ། ཕྱིས་མི་བྱེད་པའི་སེམས་ཀྱི།  ། ཕྱག་མཆོད་པ་བཟླས་སྒོམ་དང་།  ། བློ་ངེས་འབྱུང་བྱང་སེམས་ལ།  ། ཁྱེད་ཅིས་ཀྱང་བག་ཆགས་ཞོག། དགེ་གང་བསགས་སེམས་ཅན་དོན།  ། དཔལ་བྱང་ཆུབ་ཆེན་པོར་བསྔོས།  ། བློ་སྦྱོང་ཕྱིར་དཔེ་ཆ་གཟིགས།  ། དོན་མཁས་ཕྱིར་གཞན་ལ་དྲིས།  ། ལུས་ན་ཚེ་ལས་འབྲས་སོམས།  ། སེམས་བདེ་ཚེ་བླ་མ་སོམས།  ། ཡུལ་གང་ནའང་མཁས་པ་དང་།  ། སྙིང་དཔའ་བོ་ཕྱུག་པོ་བཙན།  ། རང་རང་རྒྱལ་མ་ཆེ་ན།  ། དུས་ནམ་ཡང་སྐྱིད་པར་འགྱུར།  ། འདི་སོམས་ལ་བསྟུན་ལུགས་མཛོད།  ། གྲོགས་སྡིག་དགའ་མ་བསྟེན་ཅིག། སྡིག་བསྐུལ་ཀྱང་ངོ་མ་བསྲུང་།  ། དཀོར་དད་ཟས་གཤིན་ཟས་དང་།  ། མི་ཁྲམ་པའི་ཟས་ནོར་དང་།  ། མཆོག་གསུམ་གྱི་དཀོར་ལ་འཛེམ།  ། ལུས་སྤྱོད་ལམ་དང་བ་འདྲེན།  ། ངག་འཇམ་ཞིང་སྙན་པ་དང་།  ། སེམས་གཞན་ཕན་ལྡན་པར་གྱིས།  ། སྟེང་དགའ་ལྡན་དག་པའི་ཞིང་།  ། རྗེ་བྱམས་པ་མགོན་པོ་དེས།  ། འཁོར་བྱང་སེམས་ཉན་ཐོས་ལ།  ། ཆོས་བྱང་ཆུབ་ལམ་རིམ་འཆད།  ། ཡོངས་བཀའ་གདམས་བསྟན་པའི་སྲོག། ཁོང་སྐྱེས་ཆེན་ཕལ་དེར་བཞུགས།  ། དེ་རྒྱུན་པར་ཡིད་ལ་གྱིས།  ། ཞིང་དེ་རུ་སྨོན་ལམ་ཐོབ།  ། ད་མདོ་དོན་དད་པ་ཡིན།  ། དེ་སྦྱངས་པས་འབྱུང་བ་ཡིན།  ། འདི་རྒན་པོ་བསྐལ་བཟང་གིས།  ། གྲོགས་ཁྱེད་ཀྱི་བསམ་ངོར་བྲིས།  ། དོན་སྙིང་ནས་བསམས་ན་ཕན།  ། ཚིག་འདོན་ཙམ་མ་བྱེད་ཀྱཻ། །  ། ། ༄༅།  ། གསོལ་འདེབས་དང་པོའི་ཚེ།  རྒྱ་ཆེན་སྤྱོད་བརྒྱུད་ཀྱི་བླ་མ་རྣམས་ཀྱི་སྐུ་ལས་བདུད་རྩི་྾།  ཁྱད་པར་རྒྱ་ཆེ་བའི་ལམ་གྱི་རྟོགས་པ་རྒྱུད་ལ་སྐྱེ་བ་ལ་གེགས་བྱེད་ཀྱི་སྒྲིབ་པ་སྦྱངས།  ལུས་དྭངས་གསལ་྾།  གསོལ་འདེབས་གཉིས་པའི་ཚེ།  བདུད་རྩི་བབས་པས་སྐྱེས་བུ་གསུམ་གྱི་ལམ་གྱི་རིམ་པ་སྤྱི་དང་།  ཁྱད་པར་རྒྱ་ཆེ་བའི་ལམ་གྱི་རྟོགས་པ་རྒྱུད་ལ་སྐྱེས་བྱུང་།  ཟབ་མོ་ལྟ་བརྒྱུད་ཚེ།  ཁྱད་པར་ཟབ་མོའི་ལམ་གྱི་རིམ་པ་རྒྱུད་ལ་སྐྱེ་བ་ལ་གེགས་བྱེད་ཀྱི་སྒྲིབ་པ་སྦྱངས།  ལུས་དྭངས་྾།  གསོལ་འདེབས་གཉིས་པའི་ཚེ།  བདུད་རྩི་བབས་ནས་སྐྱེས་བུ་གསུམ་གྱི་ལམ་གྱི་རིམ་པ་སྤྱི་དང་།  ཁྱད་པར་( ༢༣ )ཟབ་མོའི་ལམ་གྱི་རྟོགས་པ་མཐའ་དག་རྒྱུད་ལ་སྐྱེས་བྱུང་།  དམ་པའི་གསུང་བཞིན་སྒྲུབ་པར་བྱིན་གྱིས་རློབས།  ཞེས་བརྗོད་པའི་ཚེ།  ཚོགས་ཞིང་ཐམས་ཅད་ཀྱི་སྐུ་ལས་བདུད་རྩི་྾།  ཁྱད་པར་བྱང་ཆུབ་ལམ་རིམ་རྒྱུད་ལ་སྐྱེ་བ་ལ་གེགས་བྱེད་ཀྱི་྾།  འཕེལ་ཞིང་རྒྱས།  གསོལ་བ་ཡང་བཏབ་བྱས།  བདུད་རྩི་བབས་པས།  ཁྱད་པར་བྱང་ཆུབ་ལམ་རིམ་གྱི་རྟོགས་པ་ཐམས་ཅད་རྒྱུད་ལ་སྐྱེས་བྱུང་།  ཉེ་བར་ཞི་བར་བྱིན་གྱིས་བརླབ་ཏུ་གསོལ།  ཚོགས་ཞིང་ཐམས་ཅད་ཀྱི་སྐུ་ལས་བདུད་རྩི་྾།  ཁྱད་པར་བྱང་ཆུབ་ལམ་གྱི་རིམ་པ་ཉམས་སུ་ལེན་པའི་འགལ་རྐྱེན་ཐམས་ཅད་སྦྱངས།  ལུས་དྭངས་྾།  གསོལ་བ་ཡང་བཏབ་བྱས་ནས།  བདུད་རྩི་བབས་པས།  བྱང་ཆུབ་ཀྱི་ལམ་གྱི་རིམ་པ་ཉམས་སུ་ལེན་པའི་ཕྱི་ནང་གི་མཐུན་རྐྱེན་ཐམས་ཅད་ཚང་བྱུང་སྙམ་པ་བྱས།  སྐྱེ་བ་ཀུན་ཏུ་྾། །  ། ། ༄༅།  ། བླ་མ་རྣམས་ལ་ཕྱག་འཚལ་ལོ།  ། ཨི་འགི་མི་འགི་དུ་འགི།  ། ཨུ་རུ་མུ་རུ་ཤི་རུ།  ། དགུ་རུ་བདུན་བཤད་ཉོན་ཅིག། དང་པོ་རང་རེ་རྣམས་ལ།  ། ཕྱི་མ་གར་འགྲོའི་བློ་རྩེ།  ། རྣོན་པོ་རང་གཅིག་ཨི་འགི།  ། ཆོས་ལ་དད་པ་ཨི་འགི།  ། ཤེས་རབ་རྣོན་པོ་ཨི་འགི།  ། གཞན་ལ་སྙིང་རྗེ་ཨི་འགི།  ། དགེ་ལ་སྤྲོ་བ་ཨི་འགི།  ། བླ་མ་བཟང་པོ་ཨི་འགི།  ། ཆོས་གྲོགས་བཟང་པོ་ཨི་འགི།  ། རི་ཁྲོད་དབེན་པོ་ཨི་འགི།  ། མཐུན་རྐྱེན་འཛོམ་པོ་ཨི་འགི།  ། གཉིས་པ་རང་རེ་རྣམས་ལ།  ། ཕྱི་མ་གར་འགྲོའི་བློ་རྩེ།  ། རྣོན་པོ་རང་གཅིག་མི་འགི།  ། ཆོས་ལ་དད་པ་མི་འགི།  ། ཆོས་ཕྱོགས་བྱེད་སྐབས་གཉིད་འགི།  ། ཤེས་རབ་རྣོན་པོ་མི་འགི།  ། གྲོགས་མཆེད་ཤི་བའི་སྐབས་སུ།  ། ཆས་ཀ་ཅུང་ཟད་ཁུར་འགི།  ། གཞན་ལ་སྙིང་རྗེ་མི་འགི།  ། ཤིག་ཚོ་ཟ་བཞིན་བསྡད་འགི།  ། དགེ་ལ་སྤྲོ་བ་མི་འགི།  ། མཚམས་ལ་ཞག་གྲངས་རྩི་འགི།  ། བླ་མ་བཟང་པོ་མི་འགི།  ། ཚེ་འདིའི་འདོད་ལ་སྦྱོར་འགི།  ། ཆོས་གྲོགས་བཟང་པོ་མི་འགི།  ། ཟས་ནོར་བསགས་ན་མགུ་འགི།  ། རི་ཁྲོད་དབེན་པོ་མི་འགི།  ། གྲོང་ཆོག་རྐྱང་པས་གཡེངས་འགི།  ། མཐུན་རྐྱེན་འཛོམ་པོ་མི་འགི།  ། བློ་ཁ་མར་ལ་འགྲོ་འགི།  ། གསུམ་པ་དུ་འགི་བཤད་དེ།  ། གསུམ་དང་ལྔ་ཞིག་འགི་སྟེ།  ། འདོད་ཆགས་མཐའ་ཡས་ཀྱང་འགི།  ། ཞེ་སྡང་གྲངས་མེད་ལང་འགི།  ། གཏི་མུག་ཀུན་ལ་ཁྱབ་འགི།  ། ངོ་ཚ་མེད་པ་བཞུགས་འགི།  ། ཁྲེལ་མེད་དེ་ཡང་བཞུགས་འགི།  ། ང་རྒྱལ་རི་བོས་མནན་འགི།  ། སེར་སྣའི་མདུད་པ་དམ་འགི།  ། ཕྲག་དོག་རླུང་འཚུབ་ལངས་འགི།  ། བག་མེད་ཆང་ལ་དགའ་འགི།  ། བཞི་པ་ལྔ་པ་དྲུག་པ།  ། བདུན་པ་རྣམས་ཀྱང་བཤད་དེ།  ། ཨི་རུ་མི་ལུས་བླངས་དུས།  ། ཐོབ་བསམ་སྒོམ་པ་ཤེས་དུས།  ། སྐྱེ་བ་གཏན་ལ་དམིགས་ནས།  ། ཨུ་རུ་མུ་རུ་གྱིས་ཤིག། ཤི་རུ་དགུ་རུ་གྱིས་ཤིག། ཨི་ཀ་སོགས་ཀྱི་དབྱངས་དང་བཅས།  ། རུ་ལུ་རུ་ལུ་སོགས་བགྲང་ནས།  ། མུ་ལེ་དིང་ནས་ལྷ་མོ་དྲངས།  ། རུ་ང་དྲག་པོ་དང་བཅས་ནས།  ། ཤི་བར་བྱེད་པའི་མྱ་ངན་བཅོམ།  ། དགུ་གསུམ་འཕྲིན་ལས་ཅན་དུ་བྱས།  ། རུ་ཏྲ་ལ་སོགས་ཆོས་དབྱིངས་བསྟིམ།  །  ༈ཨུ་རྒྱན་རིན་པོ་ཆེ་ལ་ཡང་།  ། རུ་རུ་བཞིན་དུ་གཅིག་པུར་བསྡད།  ། མུ་དང་མུ་བཞིན་ཉམས་སུ་བླངས།  ། རུ་ཊའི་དབང་དུ་མི་བཏང་བར།  ། ཤི་ནའང་( ༢༤ )འགྱོད་པ་མེད་པར་བྱས།  ། རུ་ཊའི་གནས་རྣམས་སྤངས་བྱས་ནས།  ། དགུ་ཐོག་འོག་མིན་ཞིང་ཁམས་སུ།  ། རཱུ་པ་མཚན་དཔེ་ལྡན་པར་གྱིས། །  ། ། ༄༅།  ། ཕ་རྗེ་བཙུན་རིན་པོ་ཆེ་ལ་འདུད།  ། དཔལ་རྡོ་རྗེ་འཆང་གི་ཐུགས་ཀྱི་ཀློང་།  ། དགུང་ནམ་མཁའ་ལྟ་བུ་གསལ་བ་ནས།  ། སྐྱབས་འཁོར་ལོ་བདེ་མཆོག་ཧེ་རུ་ཀ། འཁོར་གྲངས་མེད་དཔའ་བོ་དཔའ་མོའི་དབུས།  ། ཆོས་གསང་ཆེན་སྔགས་ཀྱི་འབྲུག་སྟོང་ལྡིར།  ། ལྷ་དེ་ཡི་བདེ་ཆེན་ཐུགས་ཀྱི་གར།  ། གནས་གངས་དཀར་ཏེ་སེ་ཙ་རི་སོགས།  ། གྲངས་བརྗོད་མེད་ཞིང་གི་རྡུལ་སྙེད་ཡོད།  ། གནས་ཁྱད་པར་འཕགས་པ་སྭོོཥྚ།  ། དེའི་ནང་ཚན་བྲག་དཀར་ཆོས་སྟེང་ཞེས།  ། ནང་འཁོར་ལོ་སྡོམ་པའི་ཕོ་བྲང་མཆོག། ཡོངས་དཔའ་བོ་དཔའ་མོའི་གར་གྱིས་འགེངས།  ། ལྷ་གྲངས་མེད་མང་པོ་འདུ་བའི་ཞིང་།  ། ཆོས་རྡོ་རྗེ་ཐེག་པ་སྒྲོགས་པའི་ཚལ།  ། ཕྱི་སྤང་རི་བྲག་རི་ལྷུན་དུ་ཆགས།  ། རྩི་ཤིང་དང་ནགས་ཚལ་མེ་ཏོག་རྒྱན།  ། བྱ་རི་དྭགས་བག་ཕེབས་རྒྱུ་བ་ལ།  ། སྒྲུབ་ཕུག་དང་སྒྲུབ་ཆུས་ཉམས་རེ་དགའ།  ། དཔལ་གྲུབ་ཐོབ་མང་པོས་བྱིན་གྱིས་རློབས།  ། ཁོང་སྐྱེས་ཆེན་དུ་མའི་ཞབས་ཀྱིས་བཅགས།  ། རྒྱུད་ལས་དག་རྣམས་ཀྱི་སྣང་བ་ལ།  ། སྐུ་ཡིག་འབྲུ་ཕྱག་མཚན་འང་སྣ་ཚོགས་སྣང་།  ། བདག་མ་དག་རྣམས་ཀྱི་སྣང་ངོར་ཡང་།  ། ནང་ཕུག་པའི་ངོས་སུ་རྗེ་བཙུན་ཆེ།  ། དཔལ་བཞད་པ་རྡོ་རྗེ་འབུར་དུ་སྣང་།  ། དེ་གནས་འདིར་བསམ་བཏན་འཕེལ་བའི་རྟགས།  ། སྟེང་ལོགས་སུ་གཡུ་འབྲུག་གཟུགས་ཀྱང་དོད།  ། དེ་གནས་འདིར་ཆོས་སྒྲ་སྒྲོགས་པའི་རྟགས།  ། ལར་ངོ་མཚར་ཅན་གྱི་གནས་འདི་རུ།  ། ནམ་སླེབས་པ་ཙམ་གྱིས་སྐྱོ་བ་སྐྱེ།  ། བག་ཕབ་ནས་བསྡད་པས་ཏིང་འཛིན་འཕེལ།  ། འདིར་མི་མ་ཡིན་གྱི་འཇིགས་པ་མེད།  ། དགྲ་གཅན་གཟན་ཚོགས་ཀྱི་འཇིགས་པ་མེད།  ། འདི་དཀར་པོའི་ཕྱོགས་ཀྱིས་བདག་ཏུ་བཟུང་།  ། ས་ཉམས་སུ་དགའ་བ་དབེན་པའི་ཚལ།  ། འདི་རྣལ་འབྱོར་ཉི་མ་འདེ་ས་ཡིན།  ། འདི་རྣལ་འབྱོར་ཆོས་སྒྲ་སྒྲོགས་ས་ཡིན།  ། འདི་རྣལ་འབྱོར་བསམ་པ་སྦྱངས་ས་ཡིན།  ། དཔལ་ལྡན་བླ་མའི་བཀྲ་ཤིས་ཤོག། དཀོན་མཆོག་གསུམ་གྱི་བཀྲ་ཤིས་ཤོག། ཆོས་ཆར་འབེབས་པའི་བཀྲ་ཤིས་ཤོག། ཨེ་མ་ཧོ།  ཨ་ལ་ལ་ཧོ།
ཞེས་བྲག་དཀར་ཆོས་སྟེང་གི་གནས་བསྟོད་བློ་བཟང་རྒྱལ་བའི་ཟློས་གར་ཅེས་བྱ་བ་ལམ་བྲག་བླ་མས་བྲིས་པའོ། །  ། །